Pranešimas žiniasklaidai

2025 m. vasario 14 d.

**Patarimai, kaip nuo romantinių sukčių apsaugoti savo širdį ir kriptovaliutas**

**Nors kriptovaliutų pasaulis nėra toks pavojingas, kaip kai kurie mano, jos, kaip ir bet koks kitas vertingas turtas, traukia sukčių dėmesį. Valentino diena yra puiki proga prisiminti itin dažną nusikaltėlių naudojamą schemą – romantinį sukčiavimą.**

Priešingai populiariam įsitikinimui, kriptovaliutos nėra nusikaltėlių žaidimų aikštelė. Remiantis „Chainalysis“ duomenimis, nepaisant kriptovaliutų populiarumo augimo, neteisėtų operacijų dalis šioje rinkoje pernai sumažėjo iki 0,14 proc. Tai žemiausias lygis nuo 2021-ųjų, kai neteisėtų operacijų dalis siekė 0,12 proc. Palyginimui, 2023-iaisiais tokių operacijų buvo 0,61 proc.

Deja, romantinės apgavystės retkarčiais neaplenkia ir kriptovaliutų turėtojų. „Romantiniai sukčiai dažnai veikia per pažinčių programėles ar socialinius tinklus, kur kuria internetinius santykius tam, kad pelnytų aukų pasitikėjimą. Galiausiai jie prašo pinigų, dažniausiai pasinaudodami skubios pagalbos, verslo galimybių ar pelningų investicijų priedanga. Gavę pinigus jie dingsta, palikdami aukas tiek finansiškai, tiek emociškai sužlugdytas“, – sako Jonas Juengeris, „Bifinity“ vadovas.

Tokios schemos gali tęstis mėnesį, metus ar net keletą metų, o apgauti žmonės dažnai supranta tiesą tik tada, kai jau būna praradę dideles pinigų sumas. Šie sukčiai savo aukas renkasi tikslingai, dažniausiai taikydamiesi į pasiturinčius žmones.

J. Juengeris išskiria kelias pagrindines taisykles, kurios padės nepakliūti į romantinių sukčių spąstus. „Visų pirma, saugokitės profilių, kurie atrodo per daug geri, kad būtų tikri. Sukčiai slepia savo tikrąją tapatybę, kuria netikras asmenybes ir naudoja vogtas arba suklastotas patrauklių žmonių nuotraukas. Kad sukurtų akiai patrauklius vaizdus, padirbtus asmens dokumentus ar net pakeistų savo balsą, jie gali pasitelkti net dirbtinį intelektą. Norėdami apsisaugoti skirkite laiko išsiaiškinti, su kuo iš tiesų bendraujate“, – pataria ekspertas.

Antrasis patarimas – neskubėkite, neįsitraukite į santykius pernelyg greitai. Užduokite klausimus ir atkreipkite dėmesį į prieštaravimus pašnekovo istorijose – jie gali išduoti apgavystę.

Be to, atkreipkite dėmesį į nuolatines gyvų susitikimų atšaukimų priežastis. Jei žmogus ilgą laiką vengia susitikti asmeniškai, visada randa pasiteisinimų, tai yra rimtas įspėjamasis ženklas.

„Niekada nepažįstamiesiems nesiųskite pinigų. Jei internetinis pažįstamas, kurio dar nesate sutikę realiame gyvenime, prašo finansinės pagalbos arba siūlo pelningas investicijas – nesvarbu, ar tai būtų kriptovaliuta, bankinis pavedimas, ar kita forma – tai greičiausiai yra sukčiavimas. Būkite skeptiški nerealiai patraukliems pasiūlymams. Aukštos grąžos be jokios rizikos pažadai dažniausiai yra melagingi“, – pabrėžia J. Juengeris.

Labai svarbu ir apsaugoti savo asmeninę informaciją. Negalima dalintis kriptovaliutų piniginių slaptažodžiais ar privačiais raktais, net jei kas nors apsimeta teisėsaugos pareigūnais.